สินเชื่อบ้านทรุดต่ำสุดรอบ10ปี ชี้ราคาตก20%
กสิกรไทย คาดพิษน้ำท่วมฉุดตลาดสินเชื่อบ้านในปีหน้า ขยายตัวได้ต่ำที่สุดในรอบ 10 ปี เชื่อราคาตกไม่น้อยกว่า 10-20%
29 ต.ค. 2565

กสิกรไทย คาดพิษน้ำท่วมฉุดตลาดสินเชื่อบ้านในปีหน้า ขยายตัวได้ต่ำที่สุดในรอบ 10 ปี เชื่อราคาตกไม่น้อยกว่า 10-20% 
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย ประเมินว่า ผลกระทบจากปัญหาอุทกภัยจะทำตลาดสินเชื่อที่อยู่อาศัยในปีหน้าในระบบธนาคารพาณิชย์จะเติบโตได้เพียง 6-7% ซึ่งเป็นอัตราต่ำที่สุดในรอบ 10 ปี เนื่องจากคาดว่าภาวะชะลอโอนบ้านและตัดสินใจซื้อบ้านจะกินเวลาตั้งแต่ไตรมาส 4 ในปีนี้ ไปจนถึงครึ่งปีแรกของปีหน้า
สำหรับยอดสินเชื่อของธนาคารในเดือน ต.ค.ที่ผ่านมา ปรับตัวได้ลดลงถึง 50% จากภาวะปกติ ทำให้ธนาคารตั้งเป้าการเติบโตของสินเชื่อในปีหน้าไว้เพียง 8% หรือ 5 หมื่นล้านบาท ลดลงจากปีนี้ที่คาดว่าสินเชื่อจะเติบโตได้สูงถึง 13% หรือ 5.5 หมื่นล้านบาท
“ตลาดอสังหาริมทรัพย์ในช่วงครึ่งแรกของปีหน้าจะประสบปัญหาทั้งดีมานด์และซัพพลายชะลอตัว เกิดภาวะสุญญากาศที่คนจะชะลอโอน ลังเลจะทิ้งดาวน์ ขณะที่ผู้ประกอบการก็จะไม่โหมสร้างโครงการ สินเชื่อในช่วงนี้จะขยายตัวได้เพียง 3-5% อย่างไรก็ตามคาดว่าในครึ่งปีหลังการเติบโตจะกลับมาหลังจากปัญหาคลี่คลายลงและจะเริ่มเห็นผลของมาตรการหนุนจากหน่วยงานรัฐ เช่น การผ่อนผันเกณฑ์เพดานเงินกู้ (LTV) และทิศทางดอกเบี้ยขาลง” นายชาติชาย กล่าว 
ผู้บริหารธนาคารกสิกรไทย กล่าวว่า สำหรับกลยุทธ์ทางการตลาดในปีหน้า ธนาคารจะรอดูสถานการณ์ในช่วงครึ่งปีแรกก่อนจะเริ่มทำตลาดสินเชื่อในช่วงครึ่งปีหลัง โดยจะมีการประเมินราคาบ้านที่อยู่ในพื้นที่น้ำท่วมสูงใหม่ เนื่องจากมีแนวโน้มว่าราคาจะตกลงมาจากปัจจุบันไม่น้อยกว่า 10-20% ซึ่งจะมีผลต่อการขอกู้เงินและการตัดสินใจซื้อของประชาชน
ขณะที่บ้านและคอนโดมิเนียมในพื้นที่โซนบางนา ศรีนครินทร์ พระราม 9 รวมถึงหัวเมือง เช่น พัทยา ชลบุรี หัวหิน เขาใหญ่ และกาญจนบุรี มีแนวโน้มที่ราคาจะสูงขึ้นเนื่องจากน้ำไม่ท่วม 
ทั้งนี้ ธนาคารจะมีแคมเปญดอกเบี้ย 0% ออกมาเพื่อกระตุ้นตลาดเป็นช่วงๆ ระยะเวลาตั้งแต่ 3-9 เดือน 
นายชาติชาย กล่าวว่า ถึงตอนนี้ธนาคารประเมินว่า จะมีลูกค้าสินเชื่อบ้านที่ประสบภัยและต้องการความช่วยเหลือจากธนาคารทั้งหมด 7,500 ราย คิดเป็นวงเงินสินเชื่อรวม 8,500 ล้านบาท แบ่งเป็น ขอลดหย่อนการผ่อนชำระรายเดือนลงสูงสุด 40% หรือประมาณ 4,000 ราย วงเงิน 4,300 ล้านบาท
ลูกค้าที่ขอผ่อนชำระเฉพาะดอกเบี้ยเป็นระยะเวลา 6 เดือน จำนวน 3,100 ราย วงเงิน 3,800 ล้านบาท 
ลูกค้าที่ขอพักชำระเงินต้นและดอกเบี้ยสูงสุด 3 เดือน จำนวน 286 ราย คิดเป็นวงเงิน 339 ล้านบาท 
กลุ่มสุดท้ายเป็นลูกค้าที่ขอสินเชื่อเพื่อการฟื้นฟู 1,500 ราย คิดวงเงิน 300 ล้านบาท โดยสำหรับลูกค้าที่เป็นหนี้ที่ไม่ก่อให้เกิดรายได้เดิมอยู่แล้ว ธนาคารจะให้การช่วยเหลือเป็นกรณีพิเศษ